Borgmester Willy Eliasen
Egedal Kommune
Grundejerforeningens medlemmer
 23. oktober 2014

**Vedr. støtte fra Grundejerforeningen Ørnebjerg til ændringer der kan stoppe ungdomsfester eller afhjælpe gener i forbindelse med ungdomsfester på arealet Engen ved Skenkelsø Sø for de omkringliggende naboer**Kære Willy Eliasen

Da vi via mail korrespondance til bestyrelsen vedr. ovennævnte gener er blevet opmærksomme på et forestående møde, med henblik på forbud eller lignende tiltag d. 29/10 2014 for at stoppe festerne, vil vi gerne på vegne af Engens naboer (grundejere i vores forening) give støtte til tiltag, der måtte føre til et stop af festerne og de medfølgende gener, som gennem sommeren, og endda stadig i efteråret, finder sted.

Vi mener at det er urimeligt at de unge gentagende gange får lov til at afholde fester med al den larm og støj det medføre. Især når det går ud over de samme husstande hver gang.

Området er som bekendt et parcelhuskvarter og betegnes som tæt-lav bebyggelse og er derfor uegnet til støjende udendørs arrangementer.

Det kan konstateres at festerne medfører både uhensigtsmæssig opførsel, f.eks.

* voldsom trafik midt om natten, når forældre henter deres børn

og ulovlige aktiviteter, f.eks.

* optænding af bål
* afbrænding af resttræ
* nedbrydning og afbrænding af hegn
* graffiti og klistermærker på vejskilte
* henkastning af affald, herunder glas og plast

Nogle af disse forhold er allerede dokumenteret med billeder og mails fra os sendt til kommunen. Dertil kommer et overvældende antal episoder af hærværk mod privates hjem og ejendele (ødelagte postkasser, knækkede hækplanter, m.m.), samt direkte chikane (f.eks. stemmen dørklokker midt om natten). Disse forhold har vi fået oplyst af de berørte grundejere.

Vi er vidende om at nogle grundejerforeningsmedlemmer bifalder, at de unge har et sted de kan samles og holde fest. Engen er reelt uegnet til de unges fester, idet der ikke er toiletter, lys, ordentlige adgangsforhold og forsvarlige forhold omkring bål m.m.

Derfor opfordrer vi til og støtter følgende:

* festerne på Engen afvikles
* de unge tilbydes et andet sted at holde fest

Vi ser frem til at høre om mulige tiltag

På vegne af bestyrelsen og foreningen

Med venlig hilsen

Formand Lasse Eierdal
Grundejerforeningen Ørnebjerg